### Beslutning

Godkendt.

### Sagsfremstilling

## Resume og sagens baggrund

På Kommunalbestyrelsens møde den 27. april 2022 blev der frigivet en anlægsbevilling på i alt  611.000 kr. til ny asfalt igennem Bregninge. Administrationen har efterfølgende indhentet priser på opgaven, og det har vist sig, at opgaven ikke kan løses inden for den afsatte anlægsramme, og der skal træffes beslutning i forhold til det videre arbejde. Administrationen fremlægger tre mulige scenarier for selve udførelsen og et forslag til finansiering.

## Indstillinger

Chef for Vej, Ejendom og Affald indstiller,

1. at der arbejdes videre med scenarie 1, og
2. at merudgiften til det valgte scenarie dækkes ved en omprioritering af vejvedligehold i byområder i 2022, hvor projekt 4.1, 4.2, 4.3 bliver til optioner, der udføres for et eventuelt restbeløb.

## Behandling

Teknik- og Miljøudvalget.

## Sagsfremstilling

I budgetaftalen for Budget 2022-2025 fremgår det, at der vil komme mere trafik igennem Bregninge i de kommende år grundet øget indvinding af råstoffer. For at dæmpe trafikstøjen er beløbet på 611.000 kr. prioriteret til en mere støjsvag belægning, så generne reduceres.

Beløbet omfatter alene ny belægning på selve kørebanen på [adresse] gennem Bregninge fra byskilt til byskilt.

[adresse] gennem Bregninge er i dag udlagt med en overfladebelægning (OB). OB består af et lag klæbemiddel og derefter skærver lagt ud på stedet og tromlet på den eksisterende belægning. OB har derfor en relativt grov struktur, som kan støje. En asfaltbelægning er til gengæld færdigblandet fra asfaltværket. Den vil pakke og klistre bedre sammen og give en lavere støjbelastning.

En almindelig asfaltbelægning i Bregninge inden for byskiltene vil kunne give en støjreduktion i forhold til det nuværende niveau. Et decideret støjreducerende slidlag (SRS) vil først have en effekt, når hastigheden ligger på 60 km/t eller derover.

Teknik- og Miljøudvalget besluttede på sit møde den 7. april 2022, at belægningen på [adresse] skulle udføres som SRS.

Der er indhentet priser på opgaven, og det har vist sig, at den nye vejbelægning på [adresse] igennem Bregninge ikke vil kunne etableres inden for den afsatte anlægsramme.

Administrationen fremlægger på den baggrund tre mulige scenarier for selve udførelsen, idet administrationen anbefaler scenarie 1, og at merudgiften dækkes via en omprioritering af budgettet til vejvedligehold i byområder i 2022.

Det skal bemærkes, at alle tre scenarier indeholder et forslag om, at projektafgrænsningen udvides, så også strækningen forbi plejehjemmet asfalteres.

Scenarie 1

Kørebanen udlægges med et støjreducerende asfaltslidlag (SRS) på hele strækningen vist med sort i oversigtskortet i Bilag 1 side 1.

Arbejdet kan udføres til et beløb på 1,26 mio. kr.

Scenarie 2

Kørebanen udlægges med almindeligt asfaltslidlag på hele strækningen vist med lilla i oversigtskortet i Bilag 1 side 2.

Arbejdet kan udføres til et beløb på 1,1 mio. kr.

Scenarie 3

Kørebanen udlægges med et støjreducerende asfaltslidlag (SRS ) på den strækning, hvor der er 60 km/t (strækning vist med sort i Bilag 1 side 3), og kørebanen udlægges med almindeligt asfaltslidlag på strækningen med 50 km/t (strækning vist med lilla i Bilag 1 side 3).

Arbejdet kan udføres til et beløb på 1,17 mio. kr.

Forslag til finansiering

 På investeringsoversigten for 2022 er der afsat et anlægsbudget på i alt 7,645 mio. kr. til  vejvedligehold i byområder i 2022, og prioriteringen af dette beløb er besluttet på mødet i Teknik- og Miljøudvalget den 3. marts 2022.

Administrationen anbefaler, at merudgiften til en ny vejbelægning på [adresse] gennem Bregninge by dækkes af de prioriterede midler til de øvrige veje i [adresse]. Det drejer sig om [adresse], Elias Dam og [adresse] (punkt 4.1, 4.2, 4.3 i programmet for  vejvedligeholdelsen i 2022), og det foreslås, at disse projekter overgår til optioner. Der er samlet afsat 1,2 mio. kr. til disse veje.

De samlede udgifter til vejvedligehold i byområder i 2022 afhænger af de faktiske forbrug undervejs. Hvis der opstår økonomisk råderum, vil vejene i Bregninge senere blive prioriteret senere.

## Økonomiske konsekvenser

Der er afsat 611.000 kr. til ny asfalt gennem Bregninge, og der er fra budgettet til vejvedligeholdelse i byområder i 2022 prioriteret 1.227.850 til de øvrige veje i Bregninge. Beslutningen vil uanset hvilket scenarie, der vælges, ikke have økonomiske konsekvenser.